**LĒMUMS**

Liepājā

|  |  |
| --- | --- |
| 2023. gada 18. maijā |  Nr.158/6(prot. Nr.6, 7.§) |

Par sadzīves atkritumu apsaimniekošanas

maksu Liepājā

Liepājas valstspilsētas pašvaldībā (turpmāk – Pašvaldība) 2022. gada 29. novembrī saņemta SIA “Eco Baltia vide” (reģistrācijas Nr.40003309841; juridiskā adrese: Getliņu iela 5, Rumbula, Stopiņu pagasts, Ropažu novads) vēstule Nr.10-359e “Par izmaiņām sadzīves atkritumu apsaimniekošanas maksā”, kurā lūgts apstiprināt izmaiņas nešķirotu sadzīves atkritumu apsaimniekošanas maksā, turpmāk nosakot maksu par viena kubikmetra nešķirotu sadzīves atkritumu apsaimniekošanu 20,12 EUR (divdesmit *euro* 12 centi) bez PVN līdzšinējo 19,58 EUR (deviņpadsmit *euro* 58 centi) bez PVN vietā, ieskaitot sadzīves atkritumu noglabāšanas/nodošanas reģenerācijai izmaksas 11,91 EUR (vienpadsmit *euro* 91 cents) apjomā. Izmaiņu nepieciešamība tiek pamatota ar valstī būtiski pieaugošām izmaksām, kas ietekmē faktisko atkritumu apsaimniekošanas pakalpojumu cenu un ko ir izraisījuši ārēji (no atkritumu apsaimniekotāja neatkarīgi) faktori – inflācija/patēriņa cenu pieaugums, degvielas cenu pieaugums autotransportam, vidējās darba samaksas pieaugums, kas kopumā ir radījis faktisko atkritumu apsaimniekošanas izmaksu paaugstināšanos vairāk kā par 10%. Vēstulei pievienota Centrālās statistikas pārvaldes (turpmāk – CSP) izziņa par patēriņa cenu un darba samaksas izmaiņām 2022. gada deviņos mēnešos, salīdzinot ar 2021. gada pirmajiem deviņiem mēnešiem.

2023. gada 1. februārī Pašvaldība nosūtīja SIA “Eco Baltia vide” vēstuli Nr.202/2.19.1 ar lūgumu sniegt papildu detalizētu skaidrojumu un pamatojumu apsaimniekošanas maksas izmaksu posteņu pieaugumam (Liepājas valstspilsētā pakalpojuma sniegšanā iesaistītie darbinieki ar minimālo mēneša algu, degvielas īpatsvars, degvielas patēriņš u.c.), kā arī sniegt informāciju un skaidrojumu par ieņēmumiem, kas ir gūti no šķiroto atkritumu realizācijas 2022. gadā, un kā tas ir ņemts vērā maksas izmaiņu aprēķinā.

2023. gada 16. februārī ir saņemta SIA “Eco Baltia vide” vēstule Nr.10-169e, kurā saņemti pamatoti papildu skaidrojumi attiecībā uz patēriņa cenu pieauguma un darba samaksas pieauguma izmaiņu iekļaušanu atkritumu apsaimniekošanas maksā, kā arī sniegta informācija par krīzi pasaules otrreizējo materiālu tirgos, kura saistīta ar Krievijas karadarbību Ukrainā, kā arī ar Covid-19 izraisītās globālās pandēmijas ietekmi pasaulē, kas daudzās valstīs gan Eiropā, gan pasaulē ilgu laiku būtiski ietekmē ekonomiku un tajā skaitā – otrreizējo materiālu tirgu, būtiski samazinot materiālu realizācijas iespējas un pieprasījumu. Uzņēmums norāda, ka apzinās to kā sava biznesa risku, neprasot saistībā ar šiem izdevumiem Pašvaldībai izmaiņas sadzīves atkritumu apsaimniekošanas maksā. SIA “Eco Baltia vide” aicina Pašvaldību apstiprināt ierosinātās izmaiņas nešķirotu sadzīves atkritumu apsaimniekošanas maksā.

Izskatot SIA “Eco Baltia vide” vēstules, Pašvaldība secina:

2016. gada 7. septembrī, pamatojoties uz atklāta konkursa “Sadzīves atkritumu apsaimniekošana Liepājas atkritumu apsaimniekošanas reģionā”, ID Nr.LPP 2016/8 1. daļas rezultātiem, ir noslēgts pakalpojumu līgums Nr.LPP2016/8-1 (turpmāk – Līgums Nr.8-1) ar personu apvienību, ko veido SIA “ECO BALTIA VIDE” (reģistrācijas Nr.40003309841) un SIA “EKO KURZEME” (reģistrācijas Nr.42103030389).

Ar 2021. gada 23. novembra Uzņēmuma reģistra lēmumu Nr.6-12/116740 apstiprināta SIA “Eco Baltia vide” un SIA “EKO KURZEME” reorganizācija. SIA “EKO KURZEME” pievienota SIA “Eco Baltia vide”, kura ir visu tiesību un saistību pārņēmēja.

Līguma Nr.8-1 2.3. punkts noteic, ka atkritumu apsaimniekotājs ir tiesīgs ne biežāk kā vienu reizi gadā iesniegt priekšlikumu par atkritumu apsaimniekošanas maksas palielināšanu, iesniedzot dokumentus, kas apliecina apsaimniekošanas maksas paaugstināšanas nepieciešamību.

Savukārt Līguma Nr.8-1 2.4. punktā noteikti gadījumi, kādos pieļaujamas atkritumu apsaimniekošanas maksas izmaiņas, kur cita starpā noteikts, ka maksu var palielināt, ja:

- tiek izdarītas izmaiņas nodokļus regulējošajos normatīvajos aktos un tās ietekmē apsaimniekošanas maksu;

- tiek pieņemti normatīvie akti, kas ietekmē apsaimniekošanas maksu un kuri ir obligāti izpildāmi abām pusēm;

- patēriņa cenu izmaiņas (inflācija/deflācija) iepriekšējā gadā pret gadu, kurā tiek pārskatīta apsaimniekošana maksa, sasniedz vismaz 1%.

Līguma Nr.8-1 darbības laikā ir veiktas izmaiņas Ministru kabineta 2015. gada 24. novembra noteikumos Nr.656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu”, kā rezultātā minimālā alga pieaugusi no 500,00 *euro* 2022. gadā līdz 620,00 *euro* 2023. gadā*.*

Saskaņā ar CSP sniegto informāciju mēneša vidējās bruto darba samaksas procentuālās izmaiņas bija šādas: mēneša vidējā bruto darba samaksa valstī 2022. gada 1. pusgadā, salīdzinot ar iepriekšējā gada atbilstošo periodu (2021. gada 1. pusgads), pieauga par 7,6%. Savukārt patēriņa cenu pārmaiņas degvielai vidēji 2022. gada 9 mēnešos, salīdzinot ar 2021. gada pirmo 9 mēnešu vidējo, ir 42,8%, t.i., 2022. gada 9 mēnešu vidējais patēriņa cenu indekss degvielai (2021. gada pirmo 9 mēnešu vidējais = 100) ir 142,8, bet patēriņa cenu pārmaiņas elektroenerģijai vidēji 2022. gada 9 mēnešos, salīdzinot ar 2021. gada pirmo 9 mēnešu vidējo, ir 39,4%, t.i., 2022. gada 9 mēnešu vidējais patēriņa cenu indekss elektroenerģijai (2021. gada pirmo 9 mēnešu vidējais = 100) ir 139,4.

Saskaņā ar Atkritumu apsaimniekošanas likuma 39. panta pirmo daļu nešķirotu sadzīves atkritumu apsaimniekošanas (izņemot sadzīves atkritumu reģenerāciju) maksu atkritumu sākotnējam radītājam vai valdītājam veido:

1) pašvaldības lēmumā apstiprinātā maksa par sadzīves atkritumu apsaimniekošanu, kurā tiek ietvertas visas izmaksas par nešķiroto un dalīti savākto atkritumu savākšanu, pārvadāšanu, pārkraušanu, šķirošanu un citām normatīvajos aktos noteiktajām darbībām, ko veic pirms atkritumu reģenerācijas un kas samazina apglabājamo atkritumu apjomu, maksa par uzglabāšanu un šo darbību veikšanai nepieciešamo infrastruktūras objektu izveidošanu un uzturēšanu;

2) Sabiedrisko pakalpojumu regulēšanas komisijas apstiprinātais tarifs par sadzīves atkritumu apglabāšanu atkritumu poligonos.

Kā izriet no SIA “Eco Baltia vide” iesniegtā maksas aprēķina, sadzīves atkritumu noglabāšanas/nodošanas reģenerācijai izmaksas veido 11,91 EUR (vienpadsmit *euro* 91 cents), līdz ar to pieprasītā pašvaldības apstiprināmā maksa ir 8,21 EUR (astoņi *euro* 21 cents) bez PVN par viena kubikmetra sadzīves atkritumu apsaimniekošanu līdzšinējo 7,67 EUR (septiņi *euro* 67 centi) bez PVN.

 SIA “Eco Baltia vide” pieprasītais pašvaldībai apstiprināmās atkritumu apsaimniekošanas maksas pieaugums ir 7,04%.

Pašvaldībā 2023. gada 31. martā saņemta pilnsabiedrības “Vides pakalpojumi Liepājai” (reģistrācijas Nr.40203013387; juridiskā adrese: Vietalvas iela 5, Rīga) vēstule Nr.VPL/NOS-23-21 “Par atkritumu apsaimniekošanas pakalpojuma maksas izmaiņām”, kurā lūgts apstiprināt izmaiņas nešķirotu sadzīves atkritumu apsaimniekošanas maksā, turpmāk nosakot maksu par viena kubikmetra nešķirotu sadzīves atkritumu apsaimniekošanu 21,23 EUR (divdesmit viens *euro* 23 centi) bez PVN līdzšinējo 19,20 EUR (deviņpadsmit *euro* 20 centi) bez PVN vietā, ieskaitot sadzīves atkritumu noglabāšanas/nodošanas reģenerācijai izmaksas 11,30 EUR (vienpadsmit *euro*  30 centi) apjomā. Izmaiņu nepieciešamība tiek pamatota ar ārējo faktoru ietekmē būtiski pieaugušām sniegtā pakalpojuma izmaksām.

Vēstulei pievienotas CSP izziņa par patēriņa cenu pārmaiņām dīzeļdegvielai un vidējās bruto darba samaksas pārmaiņām laika periodā no 2016. gada augusta līdz 2022. gada decembrim.

Kā izriet no pilnsabiedrības “Vides pakalpojumi Liepājai” iesniegtā maksas aprēķina, sadzīves atkritumu noglabāšanas/nodošanas reģenerācijai izmaksas veido 11,30 EUR (vienpadsmit *euro* 30 centi), līdz ar to pieprasītā pašvaldības apstiprināmā maksa ir 9,93 EUR (deviņi *euro* 93 centi) bez PVN par viena kubikmetra sadzīves atkritumu apsaimniekošanu līdzšinējo 7,90 EUR (septiņi *euro* 90 centi) bez PVN.

Pilnsabiedrības “Vides pakalpojumi Liepājai” pieprasītais pašvaldībai apstiprināmās atkritumu apsaimniekošanas maksas pieaugums ir 25,7%.

Pašvaldība secina, ka ir būtiska atšķirība starp abu atkritumu apsaimniekošanas uzņēmēju aprēķināto maksas pieaugumu izmaksu postenī “Darba algas”, proti, SIA “Eco Baltia vide” pieaugums 0,07 EUR, savukārt pilnsabiedrība “Vides pakalpojumi Liepājai” – 1,31 EUR.

Ņemot vērā, ka ir bijis ar Dienvidkurzemes novadu kopīgs atkritumu apsaimniekošanas iepirkums, kurā ir noteiktas divas atkritumu apsaimniekošanas zonas, un tā rezultātā spēkā esošā atkritumu apsaimniekošanas maksa ir līdzvērtīga abās zonās, arī maksas pieaugumam būtu jābūt samērīgam un līdzvērtīgam abās atkritumu apsaimniekošanas zonās, kā arī ir paaugstināms vienlaikus, apstiprinot to gan Liepājas, gan Dienvidkurzemes novada pašvaldībās, šā gada 18. aprīlī Pašvaldība kopīgā sanāksmē lūdza pilnsabiedrību “Vides pakalpojumi Liepājai” sniegt papildu detalizētu skaidrojumu un pamatojumu apsaimniekošanas maksas izmaksu posteņu pieaugumam, sarunu rezultātā ir panākta vienošanās par samērīgu atkritumu apsaimniekošanas maksas paaugstināšanu abās atkritumu apsaimniekošanas zonās, līdz ar to Pašvaldība secina:

2016. gada 7. septembrī, pamatojoties uz atklāta konkursa “Sadzīves atkritumu apsaimniekošanas reģionā”, ID Nr.LPP 2016/8 2. daļas rezultātiem, ir noslēgts pakalpojumu līgums Nr.LPP2016/8-2 (turpmāk – Līgums Nr.8-2) ar pilnsabiedrību “Vides pakalpojumi Liepājai” (reģistrācijas Nr.40203013387).

Līguma Nr.8-2 3.3. punkts noteic, ka atkritumu apsaimniekotājs ir tiesīgs ne biežāk kā 1 reizi gadā iesniegt priekšlikumu par atkritumu apsaimniekošanas maksas palielināšanu, iesniedzot dokumentus, kas apliecina atkritumu apsaimniekošanas maksas paaugstināšanas nepieciešamību.

Savukārt Līguma Nr.8-2 3.4. punktā noteikti gadījumi, kādos pieļaujamas atkritumu apsaimniekošanas maksas izmaiņas, kur cita starpā noteikts, ka maksu var palielināt, ja:

- tiek izdarītas izmaiņas nodokļus regulējošajos normatīvajos aktos un tās ietekmē apsaimniekošanas maksu;

- tiek pieņemti normatīvie akti, kas ietekmē apsaimniekošanas maksu un kuri ir obligāti izpildāmi abām pusēm;

- patēriņa cenu izmaiņas (inflācija/deflācija) iepriekšējā gadā pret gadu, kurā tiek pārskatīta apsaimniekošana maksa, sasniedz vismaz 1%.

Līguma Nr.8-2 darbības laikā ir veiktas izmaiņas Ministru kabineta 2015. gada 24. novembra noteikumos Nr.656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu”, kā rezultātā minimālā alga pieaugusi no 370,00 *euro* 2016. gadā līdz 620,00 *euro* 2021. gadā*.*

Saskaņā ar CSP sniegto informāciju patēriņa cenu pārmaiņas dīzeļdegvielai 2022. gada decembrī, salīdzinot ar 2016. gada augustu (laika posmā no 2016. gada 1. septembra līdz 2022. gada 31. decembrim), ir 77,4%, t.i., patēriņa cenu indekss dīzeļdegvielai 2022. gada decembrī (2016. gada augusts = 100) ir 177,4, savukārt mēneša vidējās bruto darba samaksas pārmaiņas, atkritumu savākšanas, apstrādes un izvietošanas, materiālu pārstrādes nozarē (NACE 2.red. E38) 2022. gada 4. ceturksnī, salīdzinot ar 2016. gada 3. ceturksni, ir 90,0%.

 Saskaņā ar Atkritumu apsaimniekošanas likuma 39. panta pirmo daļu nešķirotu sadzīves atkritumu apsaimniekošanas (izņemot sadzīves atkritumu reģenerāciju) maksu atkritumu sākotnējam radītājam vai valdītājam veido:

1) pašvaldības lēmumā apstiprinātā maksa par sadzīves atkritumu apsaimniekošanu, kurā tiek ietvertas visas izmaksas par nešķiroto un dalīti savākto atkritumu savākšanu, pārvadāšanu, pārkraušanu, šķirošanu un citām normatīvajos aktos noteiktajām darbībām, ko veic pirms atkritumu reģenerācijas un kas samazina apglabājamo atkritumu apjomu, maksa par uzglabāšanu un šo darbību veikšanai nepieciešamo infrastruktūras objektu izveidošanu un uzturēšanu;

2) Sabiedrisko pakalpojumu regulēšanas komisijas apstiprinātais tarifs par sadzīves atkritumu apglabāšanu atkritumu poligonos.

Ievērojot iepriekš minēto, pamatojoties uz Pašvaldību likuma 4. panta pirmās daļas 1. punktu, kas noteic, ka pašvaldības viena no autonomajām funkcijām ir organizēt iedzīvotājiem komunālos pakalpojumus (ūdenssaimniecība, siltumapgāde un sadzīves atkritumu apsaimniekošana) neatkarīgi no tā, kā īpašumā atrodas dzīvojamais fonds, Atkritumu apsaimniekošanas likuma 39. panta pirmo daļu, kas cita starpā noteic, ka sadzīves atkritumu apsaimniekošanas (izņemot sadzīves atkritumu reģenerāciju) maksu atkritumu sākotnējam radītājam vai valdītājam veido pašvaldības lēmumā apstiprinātā maksa par sadzīves atkritumu apsaimniekošanu, kurā tiek ietvertas visas izmaksas par nešķiroto un dalīti savākto atkritumu savākšanu, pārvadāšanu, pārkraušanu, šķirošanu un citām normatīvajos aktos noteiktajām darbībām, ko veic pirms atkritumu reģenerācijas un kas samazina apglabājamo atkritumu apjomu, maksa par uzglabāšanu un šo darbību veikšanai nepieciešamo infrastruktūras objektu izveidošanu un uzturēšanu, Liepājas pilsētas domes 2015. gada 22. janvāra saistošiem noteikumiem Nr.5 “Liepājas pilsētas sadzīves atkritumu apsaimniekošanas noteikumi” un izskatot Liepājas valstspilsētas pašvaldības domes pastāvīgās Pilsētas attīstības komitejas 2023. gada 11. maija lēmumu (sēdes protokols Nr.5), Liepājas valstspilsētas pašvaldības dome **nolemj:**

1. Noteikt, ka Zonā A no pilsētas Dienvidu robežas līdz Tirdzniecības kanālam (atkritumu apsaimniekotājs pilnsabiedrība “Vides pakalpojumi Liepājai”) maksu par nešķirotu sadzīves atkritumu apsaimniekošanu (izņemot sadzīves atkritumu reģenerāciju) veido:

1.1. no 2023. gada 1. jūlija maksa 8,45 EUR (astoņi *euro* 45 centi) bez PVN par vienu kubikmetru par sadzīves atkritumu savākšanu, pārvadāšanu, pārkraušanu, šķirošanu un citām normatīvajos aktos noteiktajām darbībām, ko veic pirms atkritumu reģenerācijas un kas samazina apglabājamo atkritumu apjomu, uzglabāšanu, dalītās atkritumu savākšanas, pārkraušanas un šķirošanas infrastruktūras objektu uzturēšanu atbilstoši līgumam, kuru noslēgusi pašvaldība un atkritumu apsaimniekotājs;

1.2. sabiedrisko pakalpojumu regulatora apstiprinātais tarifs par sadzīves atkritumu apglabāšanu atkritumu poligonā.

2. Noteikt, ka Zonā B no Tirdzniecības kanāla līdz pilsētas Ziemeļu robežai (atkritumu apsaimniekotājs SIA “Eco Baltia vide”) maksu par nešķirotu sadzīves atkritumu apsaimniekošanu (izņemot sadzīves atkritumu reģenerāciju) veido:

2.1. no 2023. gada 1. jūlija maksa 8,21 EUR (astoņi *euro* 21 cents) bez PVN par vienu kubikmetru par sadzīves atkritumu savākšanu, pārvadāšanu, pārkraušanu, šķirošanu un citām normatīvajos aktos noteiktajām darbībām, ko veic pirms atkritumu reģenerācijas un kas samazina apglabājamo atkritumu apjomu, uzglabāšanu, dalītās atkritumu savākšanas, pārkraušanas un šķirošanas infrastruktūras objektu uzturēšanu atbilstoši līgumam, kuru noslēgusi pašvaldība un atkritumu apsaimniekotājs;

2.2. sabiedrisko pakalpojumu regulatora apstiprinātais tarifs par sadzīves atkritumu apglabāšanu atkritumu poligonā.

3. Pilnvarot Liepājas valstspilsētas pašvaldības izpilddirektoru parakstīt vienošanos par izmaiņām 2016. gada 7. septembrī noslēgtajos atkritumu apsaimniekošanas līgumos Nr.8-1 un Nr.8-2 atbilstoši šī lēmuma 1.1. un 2.1. apakšpunktā noteiktajam.

4. Noteikt, ka normatīvo tiesību aktu, kas nosaka Pašvaldības tiesības noteikt maksu par nešķirotu sadzīves atkritumu apsaimniekošanu, izmaiņu gadījumā lēmuma 1.1. un 2.1. apakšpunktā noteiktā maksa paliek nemainīga, savukārt 1.2. un 2.2. apakšpunktā minētā maksa mainās atbilstoši tiesību aktos noteiktajam.

5. Liepājas valstspilsētas pašvaldības domes priekšsēdētājam kontrolēt lēmuma izpildi.

6. Atzīt par spēku zaudējušu Liepājas valstspilsētas pašvaldības domes 2022. gada 18. augusta lēmumu Nr.311/12 “Par sadzīves atkritumu apsaimniekošanas maksu Liepājā”.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Izpilddirektora birojam, Finanšu pārvaldei, Sabiedrisko attiecību un mārketinga daļai, Vides nodaļai, pašvaldības kapitālsabiedrībām, pašvaldības iestādēm un aģentūrām, SIA “Eco Baltia vide”, pilnsabiedrībai “Vides pakalpojumi Liepājai” |